**Sonet cu iz de brad visând în verde**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În înfrățirea muntelui cu cerul,

Un singur nor e cel ce ar putea

Să știe taina care-o însoțea,

Căci el îi e, de-a pururi, temnicerul.

E norul care șoaptele-și mai plânge

Pe-un pergament străin de propriul lut

Din care s-a-nălțat și a trecut

Prin viața care pieptul încă-i strânge.

Din stropi cu iz de brad visând în verde,

Apar înșiruiri de gând stingher,

Ce se așază-n tihnă să-i dezmierde

Și să-i transforme-adâncul de mister

În amintirea care nu se pierde

A unui munte înălțat la cer.